《次韵庞茶使郫县塔》
宋代·杨天惠

平生阅巨丽，兹塔咤何雄。因地如无地，平空不碍空。

宁从佛土徙，几历劫灰穷。落趾鸡关北，明标玉垒东。

经营本龙象，负挽僦烟虹。畚筑才驱石，觚棱欻倚风。

妙高分绝域，峻极倒中嵩。已幻花台巧，并规鹫岭嵷。

仰窗平月殿，横级俯蛟宫。未觉诸天隔，惟看一气融。

恒沙寸眸摄，多寡片心通。澒洞遗凡界，虚疏彻外幪。

身边揖先圣，眼外洗尘雺。井直参连壤，秦开汉拓功。

真乘对时出，休运与天崇。缔构虽人力，扶持亦化工。

长生老西崦，诸葛死南隆。但了薰香灺，姑储氎布筒。

狂歌留白日，醉舞属冥鸿。莫漫百年事，空成一秃翁。

作者简介：成都郫县人，字佑父，号回光。幼尝作歌行数十篇，为时人惊叹。神宗元丰间进士。摄邛州学官。徽宗时上书言事，后入元祐党籍。有文集。